არნოლდ ტოინბი

არნოლდ ჯოზეფ ტოინბი (ინგლ. Arnold Joseph Toynbee; დ. 14 პირელი, 1889, ლონდონი, ინგლისი — ღ. 22 გჷმათუთა, 1975, იორკი, ინგლისი) — ინგლისარი ისტორიკოსი, ლონდონიშ ეკონომიკაშ სკოლაშ დო ლონდონიშ ომაფე კოლეჯიშ პროფესორი დო ჩეთემ ჰაუსიშ ომენცარე ხემანჯღვერი. 

ტოინბიშ არძაშე უმოსო შანულამი ნახანდი რე "ისტორიაშ რკვიება", ნამუქჷთ 12 ტომო გიშართჷ 1934-1961 წანეფს. ტოინბიშ აზრით ვაარსებენს კოჩიშობაშ ართოიანი ისტორია, არსებენს ხვალე ჸეთი ცივილიზაციეფი, ნამუეფით მუკმულა გოჭყაფაშ, რდუალაშ დო ღურაშ ეტაპეფს. ჸათე პროცესეფიშ უკულ, ღურელი ცივილიზაციეფიშ არდგილს ივითარებჷ ახალი ცივილიზაცია.

ტოინბი მერჩქინელი რდჷ საირქიანო ურთიართობეფიშ ართ-ართ უდიდაშ სპეციალისტო. ტოინბი ავტორი რე მონუმენტური ნახანდიშ "საირქიანო ურთიართობეფიშ რკვიებეფი", ნამუთ იკათუანს 34 ტომს. ჸათე ნახანდი რე "ბიბლია" საირქიანო ურთიართობეფიშ დარგის ბრიტანეთიშ ბრელი უნივერსიტეტის.

ტოინბი გურაფულენდჷ ვინჩესტერიშ კოლეჯის დო უკულ ოქსფორდიშ ბალიოლ-კოლეჯის. გურაფაშ თებაშ უკული მუშენდჷ ლონდონიშ უნივერსიტეტის, სოდეთ ბიზანტიაშ დო საბერძნეთიშ ისტორიას ოგურუანდჷ. უკულ ომუშებუშა ომაფე კოლეჯიშა გინილჷ. საბერძნეთ-თურქეთიშ ლჷმაშ ბორჯის, 1921-1922 წანეფს ტოინბი რდჷ ბრიტანული გაზეთი The Guardian-იშ ოურდუმე კორესპონდენტი. 1925 წანაშე მუშენდჷ ლონდონიშ ეკონომიკაშ სკოლაშ საირქიანო ისტორიაშ პროფესორო დო ართი პერიოდის რდჷ ჩეთემ ჰაუსიშ ომენცარე ხემანჯღვერი.

არნოლდ ტოინბი რდჷ ბრიტანული აკადემიაშ, ამერიკაშ ფილოსოფიური ჯარალუაშ დო ამერიკაშ ხელუანობეფიშ დო მენცარობეფიშ აკადემიაშ მაკათური.

რესურსეფი ინტერნეტის


 Toynbee bibliography
 Site analysing passages in Toynbee's work

კატეგორია:ინგლისარეფი
კატეგორია:ინგლისარი ისტორიკოსეფი